Vrou kritiek ná huishoudelike geweldDie vrou is met die Air Mercy 5 Rooikruis-helikopter na die Chief Albert Luthuli-hospitaal geneem (Foto: Marshall Security) ŉ Vrou, glo in haar laat 20’s, veg om haar lewe in ŉ hospitaal ná ŉ voorval van huishoudelike geweld, Vrydagmiddag in Glen Anil, noord van Durban. “Marshall Security is omstreeks 15:30 na die toneel in Cypressweg ontbied,” het Kyle van Reenen, woordvoerder, gesê. “Volgens berigte op die toneel het ŉ veiligheidswag, wat wag gehou het oor ŉ nywerheidsperseel in die gebied, glo met die jong vrou baklei. Die veiligheidswag het na bewering ŉ privaat kleinkalibervuurwapen te voorskyn gebring en haar in die bors geskiet.” Die vrou het vir haar lewe gevrees en te voet gevlug voor sy in die straat inmekaargesak het. “Die verdagte het in ŉ onbekende rigting gevlug.” Van Reenen het gesê beamptes van Marshall Security het die vrou in ŉ kritieke toestand op die sypaadjie gevind. “Netcare 911 is ontbied en hulle het 40 minute lank onverpoosd gewerk om haar te stabiliseer. Die Air Mercy 5 Rooikruis-helikopter is ontbied om die vrou na die Chief Albert Luthuli-hospitaal te neem,” het hy gesê. Die vrou is in ŉ kritieke, maar stabiele toestand in die hospitaal. “Die verdagte is nog op vrye voet. Die toneel is aan die Greenwood Park-polisie oorgegee vir verdere ondersoek,” het hy bygevoeg. Athlenda Mathe, woordvoerder van Netcare 911, het gesê die vrou is in Noordkusweg geskiet. Sy het gesê die vrou het vir openbare vervoer gestaan en wag voor die man haar geskiet het. Die polisie stel ondersoek in.